梦少司马总制刘子和赋寄
燕山形势帝王州，野夫北望生边愁。密云城上风倒起，密云城下河翻流。昔破乌丸万骨朽，曹瞒自恃孙吴谋。战场色惨汉时月，军门气压胡天秋。今代全才能镇静，豪侠那复谈封侯。青草平连古北口，材官但逞射雕手。单于归心未偃兵，龙荒独持扫尘帚。旌旄内转始解颜，应待铙歌报捷后。夜来念切梦何人，皓月馀光照疏牖。
主题：战争
情感：愁绪、哀伤、想家